次韻仲實秋夜
作者：牟巘
朝代：宋

paragraphs: 空庭兩犀株，吹香滿前軒。
頗疑顧虎頭，幻此金粟繁。
或是乘鸞女，月窟分天根。
更與瀉浩露，盡洗蜂蝶喧。
苦無好事者，爲我載一尊。
而我子張子，古誼夙所敦。
肯將新詩句，到我羅雀門。
何殊小山賦，欲招楚客魂。
犀首纍佩印，陋矣不足論。
老我罕出戶，東牆甘曝暄。
應同花下醉，式副我願言。